Operateurs kry 'n kykie na toerisme-aantreklikhede | Netwerk24
Operateurs kry 'n kykie na toerisme-aantreklikhede
Deur Ora Laubscher 18 Februarie 2020 06:01
Voor is Ntsako Ncuna (Protours), Salomé Adams (SS Eagles Tours & Transfers) en Ferdinand Rabe (Legend Runner Tours and Adventures) wat die inisiatief van stapel gestuur het. Agter is Gina Mentoor (PEO-koördineerder van die Overberg-distriksmuni­sipaliteit), Martina Decina (XO Events), Clive Friedberg (Executive Tours), Brendan McCarthy (Wilderness Safaris), Tirzah Atkins (Kaap Agulhas-toerisme), Jamie-Lee Ackerman (Catch Cook) en Cindy Jacobs (Kaap Agulhas-toerisme). Foto: Ora Laubscher
Gedurende die eerste week van Febru­arie het altesaam 40 toeroperateurs en -gidse van Kaapstad die Overberg tot in die hartjie van L'Agulhas besoek.
Donderdagaand 6 Februarie het die span saam met plaaslike rolspelers heerlik in Struisbaai saamgekuier.
Die doel van die promosietoer was om die operateurs se aandag daarop te vestig dat die mees suidelike toerisme­bestemming in Afrika en Suid-Afrika veel meer as 'n daguitstappie is.
Salomé Adams, een van die gaste wat al vir jare lank as toeroperateur en -gids by die bedryf betrokke is, kon nie uitgepraat raak oor hierdie besoek nie. Sy het vertel dat sy Struisbaai en L'Agulhas al 'n paar keer besoek het, maar dat sy na hierdie besoek, as toeroperateur en gids, met splinternuwe oë na die streek as toerismebestemming kyk.
Sy het die besoek aan die duine landskap anderkant L'Agulhas as 'n hoogtepunt beskryf. "Ek het met 'n 4x4 op die duine gery en na die tyd saam met die ander gaste na die see gestap. Hiér het ons die Sankuns en skulp­miedens eerstehands beleef. Nog 'n hoogtepunt was die fonteine in die duine," het sy vertel.
"As hierdie span toeroperateurs in die maande wat kom werklik daad by die woord gaan voeg en nog meer avontuurlustige besoekers na ons streek gaan bring, gaan die toerismebedryf in Kaap Agulhas binnekort nog meer rooskleurig wees," het 'n woordvoerder van KAM gesê.
KAM se toerisme en plaaslike ekonomiese ontwikkelingspan het ook nie op hom laat wag nie en met 'n uiters positiewe vergelykende verslag wat betrekking het op die 2019-'20-vakansieseisoen gespog. Volgens die verslag is Struisbaai genoem as een van die stranddorpe in die land wat die afgelope seisoen die grootste toename in aktiwiteite ervaar het, vergeleke met November 2019. Volgens Lightstone Data Analytics (2020) het die besoekers aan Struisbaai met 358% toegeneem.